**Toetusmeede: „Toetus COVID-19 puhangust mõjutatud reisilaevade operaatoritele“**

Audiitori kinnituskirja juhend

Taotlejast sõltumatu audiitori kinnitus taotluse lisana peab sisaldama järgmisi punkte:

1. taotleja või tema üle valitsevat mõju omava isiku suhtes ei ole algatatud sundlõpetamis-, likvideerimis- või pankrotimenetlust ning taotleja või tema üle valitsevat mõju omava isiku suhtes ei ole kehtivat äriregistrist kustutamise hoiatust;
2. taotlejal puuduvad 12. märtsi 2020. a seisuga riiklike maksude maksuvõlad või need on taotluse esitamise ajaks tasutud või ajatatud;
3. taotleja on täitnud taotluse esitamise ajaks maksudeklaratsioonide ja majandusaasta aruannete esitamise kohustuse;
4. taotleja ei olnud 31. detsembri 2019. a seisuga raskustes olev ettevõtja Euroopa Komisjoni määruse (EL) nr 651/2014, ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.06.2014, lk 1–78), artikli 2 lõike 18 tähenduses;
5. juhul kui taotleja on varem saanud toetust, mis on kuulunud tagasimaksmisele ja makse tähtaeg on saabunud, on tagasimaksed taotluse esitamise hetkeks nõutud summas teostatud.
6. taotleja taotluses toodud kulud on põhjendatud ning ei ületa võrdlusperioodil kantud põhjendatud ja võrreldavaid kulusid. Toetuse suuruse arvutamisel aluseks võetava kahju suurus peab põhinema auditeeritud\* andmetel.
7. taotletav toetus, kas koos või eraldi teiste saadud toetuste, nõuete või muude õiguste realiseerimisest saadavate vahenditega, ei too kaasa toetuse eraldamist § 5 lõikes 1 sätestatud määrast suuremas määras ( 80 protsenti taotlejale taotluse perioodil vastavalt määruse §-le 8 arvutatud rahvusvahelisel regulaarliinil sõitva reisilaeva opereerimisest tekkinud kahjust).
8. taotleja on/ei ole rahvusvahelisel regulaarliinil sõitva reisilaeva osas taotluse perioodi eest toetust saanud.

\* Võttes arvesse riigiabi otsust, määruse tingimusi ning majandusaasta kestvust on määruse § 8 lg 6 alusel sõltumatu audiitori kinnituse kujundamisel piisav rakendada rahvusvahelist kindlustandvate töövõttude standardit ISAE (EE) 3000 (muudetud) „Kindlustandvad töövõtud, mis on muud kui möödunud perioodide finantsinformatsiooni auditid või ülevaatused“ ning viia töövõtt läbi piiratud kindlustandva töövõtuna, kuivõrd alusdokumendid vaadatakse läbi ning kinnitatakse vastavust määruse tingimustele, sh kahjudele.